จำใจยืดเวลาส่งมอบรถคันแรก
กิตติรัตน์ยันไม่ขยายโครงการรถยนต์คันแรก แต่จะผ่อนปรนเงื่อนไข “ส่งมอบ” ให้เหมาะสมกับช่วงเวลา
26 มิ.ย. 2555

กิตติรัตน์ยันไม่ขยายโครงการรถยนต์คันแรก แต่จะผ่อนปรนเงื่อนไข “ส่งมอบ” ให้เหมาะสมกับช่วงเวลา
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า กระทรวงการคลังยืนยันว่า จะไม่ต่ออายุมาตรการคืนเงินภาษีรถยนต์คันแรกที่จะสิ้นสุดมาตรการในวันที่ 31 ธ.ค. 2555 แต่จะมีการปรับปรุงถ้อยคำเกี่ยวกับเงื่อนไขในการส่งมอบรถยนต์เพื่อให้เป็นประโยชน์กับผู้ซื้อและผู้ขาย 
เนื่องจากการส่งมอบรถช้าไม่ใช่ความผิดของผู้ซื้อและผู้ขาย แต่เป็นผลจากการผลิตที่สะดุดลงเพราะน้ำท่วม รวมทั้งมีความต้องการซื้อรถยนต์จำนวนมาก ทั้งผู้ซื้อที่ต้องการใช้สิทธิรถยนต์คันแรกและไม่ใช้สิทธิรถคันแรก 
“ถ้าผู้ซื้อมีสิทธิได้ประโยชน์จากโครงการรถคันแรกและจองซื้อวันสุดท้ายก่อนสิ้นโครงการ ส่วนจะได้รับรถคันนั้นจริงๆ เมื่อไหร่ บางยี่ห้ออาจส่งมอบรถไม่กี่เดือน บางยี่ห้อต้องใช้เวลานาน ตรงนี้จะมีการอนุญาตผ่อนผันให้ และอยู่ระหว่างปรับปรุงถ้อยคำให้รอบคอบ ผมเองไม่อยากกำหนดเวลาด้วยซ้ำ ว่าจะต้องส่งมอบรถให้เสร็จเมื่อไหร่” นายกิตติรัตน์ กล่าว
นายกิตติรัตน์ กล่าวย้ำว่า สำหรับโครงการรถยนต์คันแรก รัฐบาลไม่มีเจตนาให้คนซื้อน้อยๆ เพราะเงินที่ผู้ซื้อจะได้คืนก็เป็นภาษีของเขาเอง และตนเชื่อว่าจะมีผู้ซื้อรถยนต์ใน โครงการถึงเป้าหมายหรือเกินเป้าหมาย ซึ่งรัฐบาลเองก็ไม่ได้เสียใจอะไร กลับดีใจที่คนซื้อรถจะได้มีรถใช้ ส่วนคนขายก็ขายรถยนต์ได้ ทั้งเป็นการขยายตลาดรถยนต์ในประเทศด้วย 
นายกิตติรัตน์ กล่าวว่า โครงการรถยนต์คันแรกออกมาใช้ในช่วงจังหวะเวลาที่เหมาะสม เพราะรัฐบาลมีนโยบายสนับสนุนรถยนต์อีโคคาร์ ซึ่งรถยนต์เหล่านี้สิ้นเปลืองน้ำมันน้อยกว่ารถขนาดใหญ่
นายสาโรจน์ เกียรติเฟื่องฟู รองประธานอาวุโส ฟอร์ด ประเทศไทย เปิดเผยว่า จากการประกาศตัวเลขการรวบรวมข้อมูลการใช้สิทธิรถคันแรกล่าสุดอยู่ที่ 4 หมื่นคัน และมีผู้ที่เข้าข่ายสามารถใช้สิทธิได้อีกจำนวน 2 แสนราย ซึ่งหากทุกรายมีความประสงค์ใช้สิทธิพร้อมกันจะส่งผลให้ยอดจองรถยนต์ในปีนี้สูงขึ้นมาก และอาจส่งผลกระทบต่อภาพรวมยอดจองรถยนต์ในปีหน้า เนื่องจากความต้องการใช้สิทธิในมาตรการรถคันแรก
นายสาโรจน์ กล่าวว่า จากนี้บริษัทจะต้องดำเนินการคิดคำนวณยอดการผลิตและยอดจองของลูกค้า เพื่อที่จะกำหนดโควตาการส่งมอบรถยนต์ให้กับผู้แทนจำหน่าย (ดีลเลอร์) แต่ละราย เพื่อที่จะให้แต่ละดีลเลอร์คำนวณการรับจองของลูกค้าที่ประสงค์จะใช้สิทธิดังกล่าว และสามารถแจ้งให้ลูกค้าทราบได้ทันทีว่าสามารถรับสิทธิได้หรือไม่